FÆLLES HOLDNING af 20. november 1995 fastlagt af Rådet på grundlag af artikel J.2 i traktaten om Den Europæiske Union, vedrørende Nigeria (95/515/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2 -

FASTLAGT FØLGENDE FÆLLES HOLDNING:

1. Rådet fordømmer på det skarpeste henrettelsen af Ken Saro-Wiwa og hans otte medtiltalte den 10. november. Hermed har Nigeria klart tilsidesat sine forpligtelser med hensyn til menneskerettigheder, sådan som de fremgår af en række internationale instrumenter, som Nigeria er part i.

2. Den Europæiske Union fordømmer militærstyrets krænkelser af menneskerettighederne, herunder anvendelsen af dødsstraf og hårde fængselsstraffe, som fuldbyrdes efter summariske retssager, og uden at der er givet mulighed for at appellere til en højere domstol. Den udtrykker i den forbindelse sin dybe bekymring over tilbageholdelsen af politiske personligheder uden retssag og suspensionen af habeas corpus-bestemmelsen.

3. Den Europæiske Union erindrer på ny om sin dybe bekymring over, at man i juni 1993 annullerede valg, som blev anset for at være frie og retfærdige, samt at der efterfølgende blev indført et nyt militærdiktatur. Den bemærker, at militærstyret endnu ikke på overbevisende måde har bevist, at det agter at vende tilbage til et civilt demokratisk styre inden for en troværdig og kort tidshorisont, og

a) bekræfter følgende foranstaltninger, som blev vedtaget i 1993:

- suspension af det militære samarbejde

- visumrestriktioner for medlemmerne af de militære styrker eller sikkerhedsstyrkerne samt disses familier

- suspension af besøg af medlemmer af militæret

- begrænsning af bevægelsesfriheden for alt militærpersonale ved nigerianske diplomatiske missioner

- aflysning af uddannelseskurser for alt nigeriansk militærpersonale

- suspension af alle ikke absolut nødvendige besøg, som højtstående personer fra udlandet aflægger i Nigeria, eller som højtstående personer fra Nigeria aflægger i udlandet.

b) indfører følgende supplerende foranstaltninger:

i) visumrestriktioner for medlemmer af det Provisoriske Regeringsråd og Den Føderale Eksekutivkomité og disses familier

ii) embargo på våben, ammunition og militært udstyr (1).

4. Udviklingssamarbejdet med Nigeria suspenderes. Der kan gøres undtagelser for projekter og programmer til støtte for menneskerettighederne og demokratiet såvel som projekter og programmer til lindring af fattigdom og navnlig levering af nødforsyninger til den fattigste del af befolkningen, som led i et decentraliseret samarbejde via lokale civile myndigheder og ikke-statslige organisationer.

5. Denne fælles holdning vil blive overvåget af Rådet, som formandskabet og Kommissionen regelmæssigt aflægger beretning til, og den vil blive revideret på baggrund af udviklingen i Nigeria. Der overvejes yderligere foranstaltninger.

6. Denne fælles holdning træder i kraft den 20. november 1995.

7. Denne fælles holdning offentliggøres i Tidende.

Udfærdiget i Bruxelles, den 20. november 1995.

På Rådets vegne

J. SOLANA

Formand

(1) Ovennævnte embargo omfatter våben bestemt til at dræbe, samt ammunition hertil, våbenplatforme, andre platforme samt hjælpeudstyr. Embargoen omfatter endvidere reservedele, reparationer, vedligeholdelse og overførsel af militær teknologi. Kontrakter, som er indgået forud for embargoens ikrafttræden, berøres ikke af denne fælles holdning.